Byrjað verður á ný í mörgum Evrópuríkjum í dag að bólusetja með bóluefninu frá AstraZeneca, þar á meðal í Þýskalandi og Frakklandi þar sem greindum smitum hefur farið fjölgandi að undanförnu.
Fjöldi Evrópuríkja ætlar í dag að hefja á ný bólusetningu með bóluefninu frá AstraZeneca eftir að Lyfjastofnun Evrópu gaf í gær grænt ljós á notkun þess. Alþjóðaheilbrigðisstofnunin birtir álit sitt um bóluefni AstraZeneca í dag.
Málið snerist um hvort aukin hætta væri á blóðtappa eftir bólusetningu með efninu, en Lyfjastofnunin kvað svo ekki vera. Minnst tíu ríki í Evrópu hafa í ljósi þessa tilkynnt að þau ætli að hefja á ný bólusetningu með bóluefninu frá AstraZeneca í dag. Greindum kórónuveirusmitum hefur víða farið fjölgandi á ný í álfunni, þar á meðal í Þýskalandi og Frakklandi. Fulltrúi Robert Koch-smitsjúkdómastofnunarinnar í Þýskalandi sagði á fundi með fréttamönnum í morgun að ástæðan væri ekki síst ný afbrigði sem smituðu hraðar. Hann kvað hættu á að staðan um páskana yrði svipuð og fyrir jól hvað varðaði fjölda smita og dauðsfalla og að sjúkrahús kynnu að verða yfirfull. Frakkar taka einnig bóluefni Astra Zeneca aftur í notkun í dag og verður Jean Castex forsætisráðherra meðal þeirra sem bólusettir verða með því í dag. Nýjar sóttvarnareglur taka gildi í Frakklandi á miðnætti annað kvöld og gilda í mánuð.
Byrjað verður á ný í mörgum Evrópuríkjum í dag að bólusetja með bóluefninu frá AstraZeneca, þar á meðal í Þýskalandi og Frakklandi þar sem greindum smitum hefur farið fjölgandi að undanförnu.